## Ivace+i dona suport al desenvolupament d’un sistema per a controlar la xarxa d’aigua potable amb sensors que detecten bacteris

*** L’empresa AWSensors, EMIVASA i dos centres d’investigació de la UPV participen en este projecte estratègic que optimitzarà el control microbiològic
* Els biosensors en els quals es basa esta tecnologia emeten ones acústiques i detecten els canvis de freqüència que provoca la presència de microorganismes**

L’Institut Valencià de Competitivitat i Innovació (Ivace+i) finança, en el marc de la seua convocatòria d’ajudes en concurrència competitiva, el desenvolupament d’una nova tecnologia de baix cost que monitora en temps real la xarxa d’aigua potable per a detectar d’una manera més ràpida i eficaç una possible presència de microorganismes. Per a fer-ho, s’han dissenyat uns sensors d’ona acústica capaços d’identificar diversos tipus de bacteris en adherir-se a la seua superfície.

La iniciativa, denominada SensoBac, està coordinada per l’empresa Advanced Wave Sensors (AWSensors), que col·labora amb l’Empresa Mixta Valenciana d’Aigües, EMIVASA, i dos centres d’investigació de la Universitat Politècnica de València (UPV): l’Institut d’Enginyeria de l’Aigua i Medi Ambient (IIAMA) i el Centre d’Investigació i Innovació en Bioenginyeria (Ci2B).

Alineat amb l’estratègia de la Conselleria d’Innovació, Indústria, Comerç i Turisme, que dirigix Nuria Montes, el projecte compta també amb finançament de la Unió Europea en el marc del Programa Comunitat Valenciana FEDER per al període 2021-2027.

SensoBac pretén desenvolupar i validar un nou mètode de monitoratge de la xarxa d’aigua, més avançat que els actuals, que permeta una anàlisi en temps real i de baix cost. Este projecte té com a finalitat millorar la qualitat microbiològica de l’aigua, reduir el risc associat a l’exposició de patògens i allargar la vida útil de les infraestructures.

La particularitat d’esta iniciativa es troba en la tecnologia de detecció acústica que ha ideat AWSensors, i que destaca enfront d’altres alternatives del mercat per la seua fiabilitat, sensibilitat, detecció directa i contínua, modularitat, facilitat d’ús i preu reduït, a més de fer-ho per la seua versatilitat en ser capaç d’‘escoltar’ diferents tipus de microorganismes.

La plataforma es basa en microsensors de cristall de quars que emeten vibracions en l’aigua a una freqüència constant que varia quan els bacteris se n’adherixen a la superfície, la qual cosa possibilita identificar-los. Este sistema no requerix, per tant, l’ús de reactius químics addicionals i, a més, pot operar de manera automàtica i sense atenció d’un tècnic. D’esta manera, realitza els mesuraments, analitza les dades en brut i calcula els paràmetres d’interés de manera ininterrompuda i desatesa.

**Projecte pilot**

En estos moments, el projecte ja ha superat l’equador i s’espera que en les pròximes setmanes s’emplace el pilot a les instal·lacions d’EMIVASA, on es validaran en un entorn real les capacitats d’esta tecnologia gràcies a l’equip multidisciplinari que coopera en este desenvolupament.

Este consorci està coordinat per l’empresa de base tecnològica AWSensors, especialitzada en el disseny, la fabricació i la comercialització amb finalitats industrials i d’investigació d’esta mena de biosensors. En este consorci s’integren tres entitats més, dos d’estes vinculades a la UPV. Es tracta de Ci2B, que contribuïx amb la seua àmplia experiència a la investigació de sondes de bioreconeixement i mètodes de funcionalització, i IIAMA, un centre amb més de 50 línies d’I+D que comprenen pràcticament tot el cicle hidrològic de l’aigua.

El grup es completa amb EMIVASA, empresa mixta creada per l’Ajuntament de València i Aguas de València per a gestionar el servici públic de subministrament d’aigua potable a esta ciutat. Esta empresa va ser l’encarregada de definir les necessitats que havia de satisfer esta tecnologia per al control microbiològic de la xarxa i provarà la seua eficàcia enfront d’altres sistemes de referència a les seues instal·lacions.

SensoBac s’alinea així amb les conclusions de dos comités estratègics d’innovació especialitzats (CEIE) impulsats per Ivace+i Innovació. Les persones que integren l’equip de Tecnologies Habilitadores advoquen per la integració de sistemes i operacions i per millorar el monitoratge i el modelatge de processos com a vies per a optimitzar el funcionament de les empreses.

En el cas del Comité de Mobilitat, Transport i Infraestructures, s’insta a desenvolupar i aplicar sistemes de predicció, alarma primerenca i intel·ligència artificial, objectius als quals també respon esta iniciativa. Així mateix, este projecte també s’emmarca en l’Estratègia d’especialització intel·ligent de la Comunitat Valenciana, S3, que coordina la Conselleria d’Innovació, Indústria, Comerç i Turisme.

Fecha: 25/05/2024